SPL Princess Anastasia

Olympia

Soome laevandusettevõte Viking Line tellis laeva 10. septembril 1984. Kiil pandi 1. aprillil 1985 ja laev lasti vette 31. augustil 1985. Laev kuulus ühele Viking Line'i asutajatest, Rootsi laevandusettevõttele Rederi AB Slite ning sai 29. aprillil 1986 nime Olympia. Laev sõitis kuni aastani 1993 Viking Line'i Stockholmi–Helsingi liinil, kuni Rederi AB Slite pankrotistus ja kõik tema laevad müüdi.

Pride of Bilbao

Olympia müüdi Iiri laevandusettevõttele Irish Continental Group ja renditi seejärel Suurbritannia ettevõttele P&O European Ferries, kes ta ümber nimetas. Laeva nimi oli kuni 2010 Pride of Bilbao. Esialgu sõitis laev Bahama lipu all ja tema kodusadam oli Nassau, 1994 registreeriti ümber Portsmouthi ja sai Suurbritannia lipu.
2002. aastal reorganiseeriti P&O European Ferries ümber ettevõtteks P&O Ferries. Seetõttu pidi Pride of Bilbao läbima uuenduskuuri. Enamik laeva reisijaruume ja kõik kajutid kaasajastati, neis vahetati vaibad ja katteriided, sest kõikjal oli vaja vana värvikujundus ja logod uutega asendada.

Juhtum jahiga

29. augustil 2006 läks 8 m pikkune jaht Ouzo Wighti saare lähedal ümber ja sellel olnud 3 meremeest uppusid. Tuvastati, et kõik nad kandsid päästeveste, surid uppumise tulemusena ja et üks neist oli elus veel 12 tundi pärast õnnetust. Üht Pride of Bilbao töötajat süüdistati tahtmatus tapmises: ta olevat Ouzole otsa sõitnud või jahi liiga lähedalt möödudes ümber ajanud ega olnud pärast seda teinud midagi meremeeste päästmiseks. Töötaja vahistati 20. septembril 2006 ja 2007. aasta veebruaris esitati talle süüdistus. 12. detsembril 2007 mõisteti ta õigeks, sest selles paigas on laevaliiklus tihe ja ei suudetud tuvastada, et just Pride of Bilbao oli õnnetuse põhjustanud.

Bilbao liinil

Aastail 2007–2010 sõitis Pride of Bilbao Portsmouthi ja Bilbao vahet. Ühe edasi-tagasisõidu tegemiseks kulus kolm päeva. Kõigist püüdlustest hoolimata ei jõudnud see liin kasumisse. Selle üks põhjusi oli asjaolu, et kui P&O Ferries kulutas ühe otsa sõitmiseks 36 tundi, siis konkureeriv ettevõte Brittany Ferries sõitis Bilbao lähedale Santanderi kõigest 24 tunniga. P&O Ferriesel oli liinileping 30. septembrini 2010, aga juba 15. jaanuaril 2010 teatas ettevõte, et ei kavatse liiniluba uuendada ega samale liinile uut laeva sõitma panna. Viimane väljumine Bilbaost toimus 27. septembril 2010.
Sama aasta oktoobris registreeriti laev uuesti ümber Bahama lipu alla ja kodusadamaks loeti Nassau. Ühtlasi muudeti laeva nime, uus nimi oli Bilbao. Seda nime kandis laev kuni detsembrini, müügini Peterburi ettevõttele St. Peter Line.

SPL Princess Anastasia

Laeva kohandati uuele liinile Leedus 2011. aasta jaanuaris. Laev väljus Falmouthist 2010. aasta jõulude paiku ja saabus Klaipedasse 2. jaanuaril 2011. Uue liini avareisile Peterburist väljus ta 31. märtsil 2011 ja saabus Stockholmi järgmisel päeval. Loodetakse, et laev toob Peterburi ainuüksi 2011. aasta jooksul 400 000 turisti.
Suurvürstinna Anastassija (1901–1918) nime kandev laev SPL Princess Anastasia sõidab liinil, mis on kavandatud miniristlusteks Peterburist Stockholmi, läbides eri nädalapäevadel nii Tallinna kui ka Helsingit ja Maarianhaminat. Laeva sõiduplaan võimaldab kord nädalas Tallinnast viisavaba reisi üheks päevaks Peterburisse. Inflot Worldwide asutas St. Peter Line´i 2010. aastal ja alustas liiniliiklust Peterburist Helsingisse parvlaevaga Princess Maria.
SPL Princess Anastasia' omanikuks sai 2017. aasta algul Moby SpA ja kodusadam on Napoli Itaalias. Uue omaniku liitumisega sai laev suured pardamaalingud: vasakul pardal Moby Itaalia-motiividega ja paremal pardal St. Peter Line'i Venemaa motiividega.